VSK sklep EPVDp 32/2009
Sodna praksa višjih sodišč, 2009-06-10

prenehanje veljavnosti vozniškega dovoljenja - kazenske točke - voznik začetnik - ustavitev postopka

Storilec je prvič pridobil vozniško dovoljenje za kategorije B, G in H dne 7. februarja 1989. Po prenehanju veljavnosti je bilo pritožniku dne 10. septembra 2008 vozniško dovoljenje kategorije B izdano ponovno. Glede na navedeno, storilec po ponovni pridobitvi vozniškega dovoljenja nima več statusa voznika začetnika in mu na podlagi izrečenih sedmih kazenskih točk v cestnem prometu ni mogoče izreči prenehanja veljavnosti vozniškega dovoljenja.

Pritožbi se ugodi in se postopek za izrek prenehanja veljavnosti vozniškega dovoljenja Z.G., iz razloga po določbi 10. tč. 136. čl. Zakona o prekrških (v nadaljevanju ZP-1),   u s t a v i .

Okrajno sodišče v Kopru je z izpodbijanim sklepom sklenilo, da se Z.G., imetniku veljavnega vozniškega dovoljenja, izdanega pri Upravni enoti, ki je v obdobju do 22. januarja 2009, po Zakonu o varnosti cestnega prometa, kot voznik začetnik motornih vozil kategorij B, G, H, dosegel oziroma presegel 7 kazenskih točk, izreče prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je dne 1. januarja 2009 storil prekršek, s katerim je dosegel predpisano število kazenskih točk. Sklenilo je še, da storilcu vozniško dovoljenje preneha veljati s pravnomočnostjo sklepa ter da mora storilec plačati sodno takso, ki bo odmerjena po pravnomočnosti sklepa s posebnim plačilnim nalogom.

Proti takšnemu sklepu se je Z.G. pritožil. Navaja, da je dne 10. septembra 2008 ponovno pridobil vozniško dovoljenje. Takrat so mu na upravni enoti tudi povedali, da po novem zakonu ni več voznik začetnik, pač pa voznik povratnik s statusom starega voznika.

Zakon o varnosti cestnega prometa (v nadaljevanju ZVCP-1) v 66. tč. prvega odstavka 23. čl. določa, da je voznik začetnik vsak voznik motornega vozila do dopolnjenega 21 leta starosti in vsak voznik motornega vozila dve leti od prve pridobitve vozniškega dovoljenja, ne glede na to, ali je bilo pridobljeno v Republiki Slovenije ali tujini. Voznik začetnik je tudi vsak voznik motornega vozila dve leti od prve pridobitve vozniškega dovoljenja za vožnjo motornih vozil kategorije A2 ali A in B, čeprav ima že več kot dve leti vozniško dovoljenje za vožnjo motornih vozil katerekoli druge kategorije. Iz podatkov v spisu je razvidno, da je storilec prvič pridobil vozniško dovoljenje za kategorije B, G in H dne 7. februarja 1989 (glej podatke o vozniškem dovoljenju Upravne enote na listovni št. 6 spisa). Po prenehanju veljavnosti je bilo pritožniku dne 10. septembra 2008 vozniško dovoljenje kategorije B izdano ponovno. Glede na navedeno, storilec po ponovni pridobitvi vozniškega dovoljenja nima več statusa voznika začetnika in mu na podlagi izrečenih sedmih kazenskih točk v cestnem prometu ni mogoče izreči prenehanja veljavnosti vozniškega dovoljenja. Iz navedenega razloga je zato višje sodišče na podlagi določbe 168. čl. ZP-1, v zvezi z določbo 10. tč. 136. čl. ZP-1 postopek za izrek prenehanja veljavnosti vozniškega dovoljenja storilcu Z.G. ustavilo.

Odločitev o stroških postopka temelji na določbi drugega odstavka 147. čl. ZP-1.

ZP-1 člen 22, 22/3, 22/4, 136, 136/1-10, 202.a.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.